EFTA-TILSYNSMYNDIGHEDENS BESLUTNING Nr. 196/94/KOL af 30. november 1994 om supplerende garantier vedrørende ægdropsyndrom (EDS-76) for fjerkræ, der er bestemt for visse EFTA-stater

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel 1, punkt 4, i bilag I til aftalen om Det Europæiske Økonomiske Samarbejdsområde omhandlede retsakt om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (Rådets direktiv 90/539/EØF, i det følgende benævnt »fjerkræretsakten«), særlig artikel 14,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra c), og

ud fra følgende betragtninger:

Sverige mener ifølge skrivelse af 14. december 1993, 27. april og 23. september 1994 at være fri for ægdropsyndrom-76 (EDS-76) hos fjerkræ og har haft forbud mod vaccination mod EDS-76 i over et år;

Sverige har forelagt EFTA-Tilsynsmyndigheden bevismateriale som fastsat i artikel 14, stk. 1, i fjerkræretsakten;

Sverige har forpligtet sig til at overvåge situationen ved årlige undersøgelser og til at forelægge EFTA-Tilsynsmyndigheden en årlig rapport om resultaterne, hvad angår EDS-76;

de svenske myndigheder anvender regler, som mindst svarer til dem, der er fastsat i denne beslutning, når det gælder flytning af fjerkræ inden for landets grænser;

de i denne beslutning indrømmede supplerende garantier må ikke kræves af EFTA-stater eller -regioner, som selv anses for at være fri for EDS-76;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Fjerkræ (Gallus domesticus og kalkuner) og rugeæg herfra, der kommer fra en EFTA-stat, en EF-medlemsstat eller -region uden indrømmelse af garantier med hensyn til ægdropsyndrom-76 (EDS-76) efter artikel 14, i den i kapitel I, punkt 4, i bilag I til aftalen om Det Europæiske Økonomiske Samarbejdsområde omhandlede retsakt om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (Rådets direktiv 90/539/EØF), og som er bestemt for en EFTA-stat eller -region, jf. litra A i bilaget til denne beslutning, skal opfylde følgende betingelser:

1.1. Rugeæg skal stamme fra flokke som:

- ikke er vaccineret mod EDS-76

- er blevet serologisk prøvet inden for de seneste tolv måneder for EDS-76, og resultaterne skal med 95 %'s sandsynlighed have vist, at forekomsten af antistoffer mod EDS-76 er på under 5 %

- ifølge officielle oplysninger ikke har vist kliniske, serologiske eller patologiske symptomer på EDS-76 i de sidste tolv måneder.

1.2. Daggamle kyllinger

- må ikke være vaccineret mod EDS-76

- skal komme fra flokke, der opfylder betingelserne i punkt 1.1

- skal komme fra et rugeri, hvor driftsmetoderne sikrer, at rugeæg inkuberes på helt andre tidspunkter og steder end æg, der ikke opfylder betingelserne i punkt 1.1.

1.3. Avls- og brugsfjerkræ

- må ikke være vaccineret mod EDS-76

- skal komme fra en virksomhed, hvor der ikke er blevet vaccineret mod EDS-76 i de sidste tolv måneder inden forsendelsen

- skal have været isoleret under embedsdyrlægens tilsyn i 14 dage inden forsendelsen; på isoleringsstedet må intet fjerkræ være blevet vaccineret mod EDS-76, og intet fjerkræ må være blevet indsat i løbet af isolationsperioden

- skal være blevet serologisk prøvet i isolationsperioden for EDS-76 og resultaterne skal med 95 %'s sandsynlighed have vist, at forekomsten af antistoffer mod EDS-76 er på under 5 %

- skal komme fra en virksomhed, hvor der ifølge officielle oplysninger ikke er blevet observeret nogle kliniske, serologiske eller patologiske symptomer på EDS-76 i de sidste tolv måneder.

1.4. Slagtefjerkræ skal transporteres direkte til slagteriet.

2. Sundhedscertifikatet i bilag IV til fjerkræretsakten skal indeholde følgende angivelse, når det gælder fjerkræ og rugeæg, der sendes til en EFTA-stat eller -region, som omhandlet i litra A i bilaget til denne beslutning:

»Fjerkræ eller rugeæg, der opfylder betingelserne i EFTA-Tilsynsmyndighedens beslutning 196/94/KOL af 30. november 1994 om supplerende garantier vedrørende ægdropsyndrom-76 (EDS-76) for fjerkræ, der er bestemt for visse EFTA-stater, jf. litra A i bilaget til samme beslutning.«

3. De i bilaget omhandlede EFTA-stater skal forelægge EFTA-Tilsynsmyndigheden en årlig rapport om overvågningen af situationen, hvad angår EDS-76, senest 1. april det følgende år.

4. Denne beslutning træder i kraft den 1. december 1994.

5. Denne beslutning er rettet til EFTA-staterne.

6. Kun den engelske udgave af denne beslutning er autentisk.

Udfærdiget i Bruxelles, den 30. november 1994.

På EFTA-Tilsynsmyndighedens vegne

Pekka SÄILÄ

Medlem af kollegiet

BILAG

A. Regioner, der er fri for EDS-76, og som ikke tillader vaccination

Sverige: Alle regioner.